Dárdai Pál: Szalai egy Thomas Müller szintű vezér a pályán
Dárdai Pál, a labdarúgó-válogatott korábbi szövetségi kapitánya is megszólalt Szalai Ádám válogatottságtól való visszavonulása kapcsán.
Szeptember 21-én délután Szalai Ádám, a magyar labdarúgó-válogatott csapatkapitánya sajtótájékoztató keretein belül bejelentette, hogy a Németország és Olaszország elleni két Nemzetek Ligája mérkőzés lesz az utolsó alkalom, amikor magára ölti a címeres mezt.

A csatár visszavonulásával Marco Rossinak, a válogatott jelenlegi szövetségi kapitányának új vezért kell keresnie a csapat élére, mellyel kapcsolatban úgy fogalmazott:

  “Mindenki pótolható, de ez most egyáltalán nem lesz egyszerű”.

Az FC Basel játékosának bejelentése kapcsán Rossi mellett Dárdai Pál, a válogatott korábbi szövetségi kapitánya is nyilatkozott a közmédiának.

“Először is gratulálok a pályafutáshoz, örülök neki, hogy az én hívásomra meg unszolásomra nehezen, de úgy döntött, hogy tovább játszik a válogatottban” – kezdte mondandóját Dárdai.

Dárdai Pál Thomas Müllerhez hasonlította Szalait

“Történelmet írt. Egy nagyon nehéz időszakban kezdett el játszani, már az első Eb kijutás is egy gyönyörű történet volt, az meg, hogy két Eb-n vett részt, szerintem óriási dolog. Kint, Németországban is mindig csak büszkén lehetett rá gondolni, mint magyarra. Ha magyar játékost akartak megnézni az emberek, egyből biztos beugrott nekik, hogy a Bundesligában van egy komoly futballista” – dicsekedett a szakember.

Dárdai végezetül korábbi játékosának is címzett pár kedves szót.

“Most elment Svájcba, le a kalappal a karrierje előtt és még szurkolunk neki, hogy maradjon egészséges és amíg lehet, azért játsszon. Thomas Müller szintű vezér a pályán, egy edzőnek a meghosszabbított keze, rá lehet bízni taktikai feladatokat is. Ő amit kellett, labdát megtartani, fegyelmezetten a csapatot irányítani, hátra nézni, mind tudta. Nagyon komplett játékos, nehéz lesz pótolni a pályán” – mondta a nemrégiben a Herthától távozó edző.
Magyar futball